Jerünk, menjünk vendégségbe
Jerünk, menjünk vendégségbe,
Három hétig tart egy végbe,
          Vigyünk el egy rosta vizet,
          A nagy harang majd megfizet.

Czini czini! Péter bácsi,
Köll-e kendnek a kis Klárcsi?
          Czini czini! hegedűszó,
          Szép asszonynyal lakni be jó!

Hejje hujja, szüröm ujja,
Tele vagyon mogyoróval,
Piros almával, dióval.
Tarka szoknya vagyon rajta,
Egy igazi magyar fajta.

Kánaán földérül hoztuk,
Mint a nyúlat, ugy nyomoztuk,
          Igen is kedvünkre való,
          Méltó érte a foglaló.

Megfogtuk már a galambot,
Verjük neki a dorombot,
Adjuk neki a sült czombot.
Légy te gyöngyöm és kedvesem,
Nappal, éjjel feleségem.

Már ittunk, ettünk eleget,
Hagyjuk itt a vendégséget,
          Köszönjük a vendégséget,
          Isten áldja meg kendteket.
Népköltészet